DA Den Europæiske Unions Tidende CE 78/305

(2004/C 78 E/0307)

SKRIFTLIG FORESPØRGSEL E-3639/03

af Michl Ebner (PPE-DE) til Kommissionen

(9. december 2003)

Om: Belastning med skadelige stoffer i Wipp- og Eisacktal (Østrig og Italien)

Som bekendt er fine støvpartikler særlig skadelige for mennesker og natur. Typisk for mange tilsvarende tilfælde skyldes halvdelen af partikeludledningen i Nord- og Sydtirol motorvejstrafikken. Brenner-motorvejen, der er en vigtig forbindelsesstrækning på nord-syd-aksen, skærer sig gennem den snævre Wipp- og Eisackdal. Den bærer ansvaret for 30 % af udledningen af skadelige stoffer og udgør med udledning af 13 000 t. partikler årligt en særlig belastning for disse dale. På grund af hyppige og stabile inversionsforhold og vedvarende svag vind, som skyldes Alpedalenes geologiske struktur, hæmmes eller endog hindres udbredelse og dermed fortynding af mængden af skadelige stoffer. Der henvises til de graverende følger for menneske og natur af den belastning med støj og skadelige stoffer, den enorme trafik forårsager.

Kommissionen bedes oplyse følgende:

— Er der planlagt strengere normer for køretøjer og disses udledning af skadelige stoffer, og i bekræftende fald: I hvilken form?

— Hvilke foranstaltninger træffes der med henblik på at opnå en forbedring af lastvognene?

Svar afgivet på Kommissionens vegne af Erkki Liikanen

(14. januar 2004)

Med direktiv 1999/96/EF (1) blev der i to trin indført nye emissionskrav for nye tunge køretøjer. Euro 4-trinnet der vil være obligatorisk fra oktober 2006 for samtlige nye tunge køretøjer, vil nedsætte emissionerne af nitrogenoxider (NOX) med ca. 30 % i forhold til de nugældende krav, og partikelemissionen vil blive sænket med ca. 80 %. Det andet obligatoriske trin (Euro 5) vil være gældende for samtlige nye tunge køretøjer fra oktober 2009, og dette vil resultere i en nedsættelse af NOX med i alt 60 % i forhold til de nugældende krav. Kommissionen er i øjeblikket i færd med at undersøge mulighederne for en yderligere nedsættelse af emissionerne fra tunge køretøjer, der vil være koncentreret om de vigtigste forurenende stoffer, nemlig NOX og partikler. Der vil kunne imødeses yderligere nedsættelser i et kommende Euro 6-trin, der har en tidshorisont på 2012-2013.

Herudover undersøger Kommissionen mulighederne for en yderligere nedsættelse af emissionerne fra nye person- og varebiler (Euro 5, der har en tidshorisont på 2010), og som også vil være koncentreret om de vigtigste forurenende stoffer, NOX og partikler.

For så vidt angår forbedringen af køretøjernes ydeevne i vejtransportsektoren vil den mere nøjeregnende emissionskontrol blive suppleret med indførelsen af nye tekniske foranstaltninger vedrørende selv-diagnosesystemer (OBD) på tunge køretøjer. OBD kommer til at indgå i Euro 4-trinnet fra 2006. OBD vil løbende kontrollere overskridelse af emissionskravene og oplyse føreren og værkstedet, hvis der skal gøres noget ved et problem i forbindelse med emissionskontrolsystemerne.

Kommissionen arbejder også på en ny metode til kontrol med, om tunge køretøjer, der er i brug, overholder kravene gennem anvendelse af bærbare emissionskontrolsystemer, der vil supplere de tekniske foranstaltninger i Euro 4-trinnet.

Ældre tunge køretøjer, der anvendes i vejtransportsektoren, kan eftermonteres med filtre, der nedsætter partikelemissionerne. Eftermontering behandles dog ikke på EU-plan, men på nationalt eller lokalt plan, sædvanligvis ledsaget af skattemæssige fordele. Sådanne filtre udviser en øjeblikkelig og mærkbar nedsættelse af partikelemissionerne.

(1) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EFT L 44 af 16.2.2000.